Facebook strafregtelik vervolgAndrew Forrest se naam word glo gereeld in bedrieglike advertensies op Facebook gebruik. (Foto: John Lamparski/Getty images/AFP) ŉ Australiese miljardêr het strafregtelike klagte teen Facebook aanhangig gemaak. Dit is glo die eerste keer ooit dat dié tegnologiereus strafregtelik vervolg word. Andrew Forrest beskuldig Facebook daarvan dat hy “strafregtelik roekeloos” was deur nie voldoende stappe te doen om misdadigers te verhoed om dié sosialemediaplatform te gebruik om advertensies te plaas wat daarop gemik was om Australiese gebruikers te bedrieg nie. BBC berig Forrest, voorsitter van die ysterertsmaatskappy Fortescue Metals, se naam word sedert Maart 2019 glo in bedrieglike advertensies op Facebook gebruik om valse kripto-geldeenheid-beleggingskemas te bevorder. Hoewel Facebook sulke advertensies verbied, verskyn baie steeds op die sosialemediaplatform. Forrest beweer nou dat Facebook “wetend voordeel trek uit hierdie siklus van onwettige advertensies”. Dié mynmagnaat sê hy het in November 2019 reeds ŉ ope brief aan Mark Zuckerberg, stigter en hoof van Facebook, nou bekend as Meta, geskryf waarin hy hom aangemoedig het om teen die bedrieglike advertensies op te tree. “Ek is bekommerd oor onskuldige Australiërs wat deur klik-aas-advertensies op sosiale media bedrieg word,” het die mynmagnaat Donderdag in ŉ verklaring gesê. “Ek is daartoe verbind om te verseker dat sosialemedia-bedieners nie toelaat dat hul webwerwe deur misdaadsindikate gebruik word nie … Ek tree hier op vir Australiërs, maar dit gebeur oor die hele wêreld.” Die saak sal vanaf 28 Maart in die landdroshof van Wes-Australië aangehoor word. Sou Facebook skuldig bevind word, sal die tegnologiereus boetes opgelê of gedwing word om sy wyse van advertering te verander. The Guardian berig Forrest het in September verlede jaar reeds ook ŉ siviele regsgeding in die Amerikaanse deelstaat Kalifornië aanhangig gemaak waar Facebook se hoofkantoor geleë is. Facebook het intussen gesê hy kan nie kommentaar lewer op Forrest se saak nie aangesien dit ŉ “potensieel aktiewe regsaangeleentheid is”. Die maatskappy het wel gesê hy is gekant teen alle advertensies wat sy gebruikers wil bedrieg of mislei. “Dit oortree ons beleid en is nie goed vir ons gemeenskap nie.”